b'\n_START_ARTICLE_\nHannu Ylitalo\n_START_PARAGRAPH_\nHannu Sakari Ylitalo (15. toukokuuta 1934 Suoj\xc3\xa4rvi \xe2\x80\x93 27. syyskuuta 2007 Stala, Ruotsi) oli suomalainen kirjailija joka kuvasi teoksissaan ruotsinsuomalaisten siirtolaisten el\xc3\xa4m\xc3\xa4\xc3\xa4 ja my\xc3\xb6s sen varjopuolia._NEWLINE_Ylitalon vanhemmat olivat mets\xc3\xa4ty\xc3\xb6njohtaja Iivari Ylitalo ja Olga Kukkoaho. H\xc3\xa4n asui vuodet 1944\xe2\x80\x931946 sotalapsena Ruotsin Sk\xc3\xa5nessa. H\xc3\xa4n valmistui kansakoulunopettajaksi vuonna 1955 Kemij\xc3\xa4rven opettajaseminaarista. Vuodesta 1963 h\xc3\xa4n toimi opettajana Ruotsin Bor\xc3\xa5sissa. Kolmen ensimm\xc3\xa4isen romaanin j\xc3\xa4lkeen h\xc3\xa4n otti kustantajan pyynn\xc3\xb6st\xc3\xa4 aiheekseen ruotsinsuomalaisuuden ja julkaisi 1970-luvun alussa romaanitrilogian Saatanan suomalainen, Ruotsalaisten maa ja Raukat menk\xc3\xb6h\xc3\xb6t merten taa. Siirtolaisten oloihin perehty\xc3\xa4kseen h\xc3\xa4n meni kes\xc3\xa4ty\xc3\xb6h\xc3\xb6n Volvon henkil\xc3\xb6autotehtaalle._NEWLINE_Ylitalon esikoisromaani Pakotie (1966) kertoo vienankarjalaisesta Esko Aleksovista, joka palvelee Neuvostoliiton armeijassa mutta joutuu suomalaisten sotavangiksi ja palveleekin sodan loppuajan Suomen armeijassa. Rauhansopimuksen vaatiman palautuksen takaisin Neuvostoliittoon Aleksov v\xc3\xa4ltt\xc3\xa4\xc3\xa4 karkaamalla kuljetusjunasta ja pakenemalla Ruotsiin. Helsingin Sanomien Tuukka Kangasluoma piti aihevalintaa persoonallisena mutta romaania melko vaatimattomana._NEWLINE_Ruotsiksi vuonna 1972 ilmestynyt siirtolaistrilogian avausosa Finnj\xc3\xa4vel sai Ruotsissa hyvi\xc3\xa4 arvosteluja lukuun ottamatta kirjailijan kotikaupunkia ja romaanin tapahtumapaikaksi kirjoitettua Bor\xc3\xa5sia, jossa pidettiin h\xc3\xa4pe\xc3\xa4llisen\xc3\xa4 kuvata kaupunkia niin suorasukaisesti, kirjailijan sanoin \xe2\x80\x9dmurheen laaksona\xe2\x80\x9d. Kirjallisuusarvostelijoiden mukaan teoksen voima on siin\xc3\xa4, miten kursailematta se kertoo siirtolaisuuden mielett\xc3\xb6m\xc3\xa4st\xc3\xa4 tilanteesta ja kuvaa ty\xc3\xb6v\xc3\xa4en oloja v\xc3\xa4rikk\xc3\xa4\xc3\xa4sti eik\xc3\xa4 kesysti ja ik\xc3\xa4v\xc3\xa4sti kuten ruotsalaiskirjailijoilla oli tapana.'